b"\n_START_ARTICLE_\nDeflagracija\n_START_PARAGRAPH_\nDeflagracija (angl. deflagration)\xc2\xa0\xe2\x80\x93 med\xc5\xbeiagos degimas, kai degimo zona sklinda ikigarsiniu grei\xc4\x8diu d\xc4\x97l \xc5\xa1iluminio laidumo (degan\xc4\x8dios med\xc5\xbeiagos \xc5\xa1iluma \xc4\xafkaitina gretimas dar \xc5\xa1altas sritis, d\xc4\x97l ko \xc5\xa1ios irgi u\xc5\xbesidega). Da\xc5\xbeniausiai deflagracija vadino sprogimo tipo degim\xc4\x85, kai sprogimo sklidimas nevir\xc5\xa1ija garso grei\xc4\x8dio toje med\xc5\xbeiagoje. Deflagracija yra prie\xc5\xa1pastatoma detonacijai\xc2\xa0\xe2\x80\x93 sprogstamajam degimui, kai sprogimo bangos greitis sklinda grei\xc4\x8diau u\xc5\xbe gars\xc4\x85._NEWLINE__NEWLINE_Deflagracijos pavyzd\xc5\xbeiai yra parak\xc5\xb3, taip pat degi\xc5\xb3 duj\xc5\xb3 ir oro bei degal\xc5\xb3 aerozoli\xc5\xb3 degimas. Technine prasme deflagracija vadinamas ir degtuko degimas.\n_START_SECTION_\nTermino kilm\xc4\x97\n_START_PARAGRAPH_\nDeflagracija kil\xc4\x99s i\xc5\xa1 lot. deflagratus, kuris yra b\xc5\xabtojo laiko dalyvis i\xc5\xa1 veiksma\xc5\xbeod\xc5\xbeio deflagrare 'sudegti, \xc4\xafsidegti', i\xc5\xa1 de- + flagrare 'degti'.\n_START_SECTION_\nPanaudojimas\n_START_PARAGRAPH_\nIn\xc5\xbeinerijoje deflagracij\xc4\x85 lengviau naudoti negu detonacij\xc4\x85. Deflagracija labiau tinka objektams judinti (pvz., sviediniui ar kulkai ginklo vamzdyje ar st\xc5\xabmokliui vidaus degimo variklyje) besiple\xc4\x8dian\xc4\x8di\xc5\xb3 duj\xc5\xb3 j\xc4\x97ga. Tipi\xc5\xa1ki delfagracijos pavyzd\xc5\xbeiai yra duj\xc5\xb3 ir oro mi\xc5\xa1inio degimas dujiniame degiklyje, degal\xc5\xb3 ir oro aerozolio degimas vidaus degimo variklyje, spartus parako degimas \xc5\xa1ovinyje ar pirotechninio mi\xc5\xa1inio\xc2\xa0\xe2\x80\x93 fejerverke.\n_START_SECTION_\n\xc5\xa0aunamieji ginklai\n_START_PARAGRAPH_\nDeflagracija naudojama parakiniuose \xc5\xa1aunamuosiuose ginkluose. Juose naudojamas parakas sprogsta deflagruodamas, bet ne detonuodamas. Svied\xc5\xbeian\xc4\x8diosios sprogstamosios med\xc5\xbeiagos (pvz., parakai), naudojami kulkoms ir sviediniams i\xc5\xa1sviesti, sprogsta deflagracijos b\xc5\xabdu. Detonacinis sprogimas suardyt\xc5\xb3 ginklo vamzd\xc4\xaf.\n_START_SECTION_\nAliejaus ir angliavandenili\xc5\xb3 degimas ir vanduo\n_START_PARAGRAPH_\n\xc4\xae degan\xc4\x8dius angliavandenilius, aliejus ar i\xc5\xa1lydyt\xc4\x85 va\xc5\xa1k\xc4\x85 \xc4\xafpylus vandens da\xc5\xbeniausiai \xc4\xafvyksta deflagracinis sprogimas. Vanduo staigiai u\xc5\xbeverda, garai sprogstamai sklinda \xc4\xaf visas puses i\xc5\xa1ta\xc5\xa1kydami degan\xc4\x8di\xc4\x85 med\xc5\xbeiag\xc4\x85 smulkiais la\xc5\xa1eliais, kuri\xc5\xb3 pavir\xc5\xa1ius yra didelis ir kurie spar\xc4\x8diai u\xc5\xbesiliepsnoja. Taip pli\xc5\xabpteli nedidelis ugnies kamuolys. Tokie atvejai da\xc5\xbenai pasitaiko D. Britanijoje, kur specialiuose tra\xc5\xa1ku\xc4\x8di\xc5\xb3 kaistuvuose (chip pan) aliejuje verda tra\xc5\xa1ku\xc4\x8dius. Taip D. Britanijoje sukeliamas kas penktas buitinis gaisras._NEWLINE_Ugnies kamuolio susidarymo mechanizmas \xc4\xaf degant\xc4\xaf aliej\xc5\xb3 \xc4\xafpylus vandens:_NEWLINE_B\xc5\xabna atvej\xc5\xb3, kai sprogstamojoje med\xc5\xbeiagoje detonacija ne\xc4\xafvyksta ar u\xc5\xbeg\xc4\x99sta, bet med\xc5\xbeiaga toliau dega deflagracijos b\xc5\xabdu. Per\xc4\x97jimas i\xc5\xa1 deflagracijos \xc4\xaf detonacij\xc4\x85 angl. vadinamas Deflagration\xc2\xa0\xe2\x80\x93 Detonation Transition (DDT)."